เหาฉลาม 5G.!
ปิดฉากไปแล้ว..! สำหรับเกมแย่งชิงคลื่น 5G (คลื่น 700 MHz, 2600 MHz และ 26 GHz)...งานนี้ทำเอาแม่งานอย่างสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) หน้าบานเป็นจานเชิง เพราะได้เงินนำส่งเข้ารัฐไปกว่า 1 แสนล้านบาท
17 ก.พ. 2563

สำนักข่าวรัชดา
ปิดฉากไปแล้ว..! สำหรับเกมแย่งชิงคลื่น 5G (คลื่น 700 MHz, 2600 MHz และ 26 GHz)…งานนี้ทำเอาแม่งานอย่างสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) หน้าบานเป็นจานเชิง เพราะได้เงินนำส่งเข้ารัฐไปกว่า 1 แสนล้านบาท
แถมได้หน้าจากการทั้งผลักและดันให้ประเทศไทยก้าวสู่ผู้ให้บริการ 5G เชิงพาณิชย์อย่างเต็มรูปแบบลำดับต้น ๆ ของโลก และเป็นประเทศแรกในอาเซียนอีกด้วย
แหม๊…ถือเป็นผลงานชิ้นโบแดงของกสทช.ชุดนี้จริง ๆ (ไม่เสียแรงที่รัฐบาลยุคทหารอุตส่าห์งัดม.44 ยืดอายุการทำงานให้)
หลังได้ผู้ชนะการประมูล 5G แล้ว สิ่งแรกที่ผู้ชนะต้องทำ คือ การวางระบบตามเงื่อนไขของกสทช. ซึ่งนั่นเป็นโอกาสของหุ้นเหาฉลาม 5G ที่จะได้รับงานดังกล่าว ทำให้หุ้นกลุ่มนี้มีความน่าสนใจมากขึ้น..!
เริ่มจากบริษัท เอแอลที เทเลคอม จำกัด (มหาชน) หรือ ALT ซึ่งเป็นพันมิตรกับบริษัท กสท โทรคมนาคม จำกัด (มหาชน) หรือ CAT หนึ่งในผู้ชนะการประมูลคลื่น 700 MHz โดย CAT ลงทุนในคลื่นถึง 3.4 หมื่นล้านบาท ดังนั้นคาดว่า CAT จะลงทุนโครงข่ายโทรคมนาคมจำนวนมากตามมา ทำให้ ALT มีโอกาสได้งานมากสุด
ฟากบริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT…ด้วยความสนิทชิดเชื้อกับ บริษัท ทีโอที จำกัด (มหาชน) หรือ TOT ซึ่งชนะการประมูลคลื่น 26 GHz จำนวน 4 ชุด รวม 400 MHz เป็นเงิน 1,795 ล้านบาท
เรียกว่า วัวเคยค้าม้าเคยขี่กันมาก่อน จึงมีโอกาสรับงานจาก TOT มากสุดเช่นกัน…
ขณะที่บริษัท อินเตอร์ลิ้งค์ เทเลคอม จำกัด (มหาชน) หรือ ITEL และ บริษัท อินฟราเซท จำกัด (มหาชน) หรือ INSET มีโอกาสได้รับงานจากค่าย TRUE
นอกจากนี้ ยังมีบริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS, บริษัท สามารถเทลคอม จำกัด (มหาชน) หรือ SAMTEL และ บริษัท ฟอร์ท คอร์ปอเรชั่น จำกัด (มหาชน) หรือ FORTH ที่จะได้แรงหนุนจากเม็ดเงินลงทุน 5G ที่จะไหลเข้า
นั่นทำให้ถูกคาดหมายว่า จะเห็นผลงานหุ้นกลุ่มนี้โตกระฉูด…
วานนี้ (17 ก.พ.) จึงเห็นการเข้ามาเก็งกำไรในหุ้นเหาฉลาม 5G กันอย่างคึกคัก นำโดย ITEL ปิดตลาดที่ระดับ 2.54 บาท ปรับเพิ่มขึ้น 0.32 บาท หรือคิดเป็นปรับเพิ่มขึ้น 14.41% ด้วยมูลค่าการซื้อขาย 33.13 ล้านบาท
ตามด้วย ALT ปิดตลาดที่ระดับ 2.76 บาท ปรับเพิ่มขึ้น 0.22 บาท หรือคิดเป็นปรับเพิ่มขึ้น 8.66% ด้วยมูลค่าการซื้อขาย 18.01 ล้านบาท ด้าน AIT ปิดตลาดที่ระดับ 20.30 บาท ปรับเพิ่มขึ้น 1.00 บาท หรือคิดเป็นปรับเพิ่มขึ้น 5.18% ด้วยมูลค่าการซื้อขาย 19.60 ล้านบาท
SAMTEL ปิดตลาดที่ระดับ 7.55 บาท ปรับเพิ่มขึ้น 0.25 บาท หรือคิดเป็นปรับเพิ่มขึ้น 3.42% ด้วยมูลค่าการซื้อขาย 2.40 ล้านบาท CSS ปิดตลาดที่ระดับ 1.36 บาท ปรับเพิ่มขึ้น 0.08 บาท หรือคิดเป็นปรับเพิ่มขึ้น 6.25% ด้วยมูลค่าการซื้อขาย 16.30 ล้านบาท
เห็นจะมีแต่ INSET และ FORTH ที่ไม่ตอบสนองปัจจัยเชิงบวก โดย INSET ปิดตลาดที่ระดับ 2.70 บาท ราคาไม่เปลี่ยนแปลง ด้วยมูลค่าการซื้อขาย 15.28 ล้านบาท ส่วน FORTH ราคาปรับลดลงซะงั้น โดยปิดตลาดที่ระดับ 6.60 บาท ปรับลดลง 0.05 บาท หรือคิดเป็นปรับลดลง 0.75% ด้วยมูลค่าการซื้อขาย 3.70 ล้านบาท
สุดท้ายหวังว่า ประวัติศาสตร์จะไม่ซ้ำรอยเป็น “เหาฉลามที่เฉา” เหมือนกรณีการประมูล 4G เมื่อหลายปีก่อนหรอกนะ
ถ้าเป็นแบบนั้น ก็ตัวใครตัวมันละกัน…
…อิ อิ อิ…